Viorica Dăncilă a anunțat deciziile despre viitorul partidului exact în momentul când Dragnea ajungea la Rahova: ”Preiau funcția de președinte al partidului”

Premierul Viorica Dăncilă a anunțat luni, la finalul unei întâlniri informale cu liderii social-democrați, că a preluat funcția de președinte al PSD și că a convocat pentru marți structurile de conducere ale PSD – Biroul Permanent și Comitetul executiv – pentru a ”vedea ce este de făcut” în urma celor două evenimente majore care au zguduit partidul: învingerea zdrobitoare în alegeri și condamnarea definitivă la închisoare cu executare a lui Liviu Dragnea.

Condamnarea lui Liviu Dragnea reprezintă „un moment dificil” pentru partid, a mai spus Dăncilă.

„Pentru PSD, condamnarea preşedintelui în funcţie reprezintă un moment dificil, aşa cum ar reprezenta pentru orice partid. (…) În calitate de colegi de partid suntem alături de dumnealui şi de familia sa. Evident, este un moment dificil. Nu vom comenta în niciun fel decizia instanţei de judecată”, a declarat Viorica Dăncilă la sediul PSD din Băneasa.

Viorica Dăncilă a reafirmat că nu-şi va da demisia din funcţia de premier.

Galerie foto cu lilderii PSD după ședința informală convocată de urgență în urma condamnării lui Liviu Dragnea (Inquam Photos / Octav Ganea):

Principalele declarații făcute de Viorica Dăncilă:

uman vorbind, e o dramă pentru el și familia lui. Suntem alături de el

Nu vom comenta în nici un fel decizia instanței pronunțată azi

Suntem un partid unit în momentele dificile. Mâine am convocat BPN la 11:00, CEX la 18.00

Împreună vom lua deciziile, vom analiza și vom vedea ce e de făcut

Nu-mi voi da demisia. Voi respecta decizia din parlament dacă va fi depusă o moțiune de cenzură. Suntem un partid responsabil

Mulțumesc electoratului pentru votul dat, vom face o analiză să vedem unde am greșit

Una dintre cele mai bune măsuri e să continuăm programul de guvernare

Asigur toți primarii că vom continua programele începute pe PNDL și FDI

Nu există tabere în partid. Discuțiile le vom avea în partid, chiar dacă unele vor fi contradictorii. Vom ieși mai uniți

preiau funcția de președinte al partidului. Celelalte lucruri le vom stabili în forurile statutare

Foto: Viorica Dăncilă după condamnarea lui Dragnea. Sursa: Inquam Photos / Octav Ganea